Glam metal

Το Glam metal (γνωστό και ως Hair metal ή Pop metal) είναι στυλ του heavy metal, το οποίο προήλθε από το βρετανικό Glam Rock της δεκαετίας του '70 και γνώρισε μεγάλη επιτυχία κατά την δεκαετία του '80 κυρίως στις Ηνωμένες Πολιτείες. Η δημοτικότητα του είδους έπεσε κατακόρυφα στις αρχές της δεκαετίας του '90 με την άνοδο του Grunge, αν και κατά τη νέα χιλιετία αρκετά ονόματα του είδους επανενώθηκαν και συνέχισαν να ηχογραφούν και να περιοδεύουν.

Αισθητική
Το στυλ των glam metal μουσικών ήταν επηρεασμένο από το glam rock ύφος της δεκαετίας του '70, το οποίο καθιέρωσε καλλιτέχνες με glitter και mascara στο πρόσωπο. Τα πολύ μακριά και φουντωτά μαλλιά, η χρήση make-up, τα δερμάτινα παντελόνια και τα φουλάρια ήταν αναπόσπαστα κομμάτια της εμφάνισης των glam metal μουσικών, οι οποίοι έγιναν γνωστοί για τον διεφθαρμένο τρόπο ζωής τους και τα ολονύκτια πάρτι.

Ιστορία
Το Glam Metal επηρεάστηκε από συγκροτήματα του Glam Rock όπως οι Aerosmith, οι Kiss και οι Van Halen, ενώ σημαντική ήταν η επιρροή των Φινλανδών Hanoi Rocks. Το είδος έκανε τα πρώτα του βήματα στο Sunset Strip του Λος Άντζελες στις αρχές της δεκαετίας του '80, με σπουδαιότερο όνομα τους Motley Crue. Το συγκεκριμένο συγκρότημα ήταν το πρώτο glam metal σχήμα που υπέγραψε σε μεγάλη δισκογραφική εταιρεία, το 1982. Την ίδια εποχή στην Ευρώπη, γνώριζε μεγάλη επιτυχία ένα πιο αναγνωρισμένο είδος, το New Wave of British Heavy Metal.

Η πρώτη μεγάλη επιτυχία ήρθε με το άλμπουμ "Metal Health" των Quiet Riot, το οποίο ανέβηκε στο # 1 του Billboard με την βοήθεια του σινγκλ "Cum on Feel the Noize". Συγκροτήματα όπως οι Twisted Sister, Night Ranger, και οι Kix έκαναν την εμφάνιση τους, ενώ οι Def Leppard υιοθέτησαν το συγκεκριμένο ύφος.

Το Glam metal έγινε το πιο επιτυχημένο είδος ποπ μουσικής στα μέσα της δεκαετίας, με τους Bon Jovi να κυκλοφορούν το πολυπλατινένιο "Slippery When Wet", το οποίο οδήγησε στην δημιουργία συγκροτημάτων όπως οι Poison, οι Skid Row και οι Stryper. Το 1987, κυκλοφόρησε ο πρώτος δίσκος των Guns N’ Roses, οι οποίοι αν και ξεκίνησαν σε glam metal ύφος, οι ηχογραφήσεις τους παρουσίαζαν ένα κλασικό ροκ στυλ σε συνδυασμό με στοιχεία παραδοσιακού heavy metal.

Την ίδια περίοδο με την εμπορική επιτυχία του glam metal, άλλα είδη του Heavy Metal όπως το Thrash, το Progressive και το Alternative Metal έκαναν την εμφάνιση τους και κυριάρχησαν στο είδος μετά την άνοδο και πτώση του Grunge, το 1991. Μεγάλοι καλλιτέχνες του Hard Rock όπως οι Aerosmith, οι Kiss, o Τεντ Νούτζεντ και οι Whitesnake άλλαξαν το ύφος τους επηρεαζόμενοι από την μεγάλη επιτυχία που γνώριζε το glam metal. Το είδος αυτό κυριαρχούνταν από ροκ μπαλάντες, οι οποίες ονομάστηκαν power ballads και γνώριζαν τεράστια επιτυχία στα τσαρτ των σινγκλ και το τηλεοπτικό δίκτυο "MTV".

Η πτώση του glam metal ξεκίνησε με την κυκλοφορία του "Appetite for Destruction" των Guns N’ Roses, οι οποίοι επανέφεραν στο προσκήνιο το ωμό και πιο ευθύ Hard Rock στυλ. Συγκροτήματα όπως οι Red Hot Chili Peppers και οι Jane’s Addiction έκαναν την εμφάνιση τους αλλά η παρακμή του είδους ήρθε με την κυκλοφορία του δίσκου "Nevermind" των Nirvana το 1991, το οποίο οδήγησε στην εμφάνιση συγκροτημάτων όπως οι Soundgarden, Pearl Jam, Nine Inch Nails, White Zombie, Faith No More, Smashing Pumpkins, Rage Against the Machine, Alice in Chains, και άλλα.

Αν και το glam metal δεν γνώρισε κάποια σημαντική αναβίωση, συγκροτήματα όπως οι The Darkness και οι Steel Panther σχηματίστηκαν μετά την αλλαγή της χιλιετίας, γνωρίζοντας περιορισμένη επιτυχία. Οι Poison και οι Ratt έχουν επανενωθεί, οι Motley Crue συνεχίζουν να περιοδεύουν και να ηχογραφούν, ενώ οι Bon Jovi είχαν μία ιδιαίτερα επιτυχημένη καριέρα στο ύφος του μελωδικού Hard Rock μετά την πτώση του glam metal.
Αν και πολλοί οπαδοί του Heavy Metal αποστρέφονται το glam metal, δεν υπάρχει αμφιβολία ότι υπήρξε το εμπορικότερο είδος σκληρής μουσικής για την Βόρεια Αμερική, βοηθώντας άλλα μουσικά στυλ του Hard Rock να αποκτήσουν περαιτέρω δημοτικότητα.

Σημαντικοί καλλιτέχνες του είδους

Σπουδαία άλμπουμ του είδους

Πηγές
 Glam Metal | Cracked.com 
 Glam Metal 101 - history, description and examples of glam artists 
 Heavy Metal Classifications: A History of Glam Metal

Είδη heavy metal
Glam metal